空同
作者：劉攽
朝代：宋

paragraphs: 汝山不高鮮喬木，汝水不深無巨舟。
荒草連天荆棘壯，土脈疏緩多廢疇。
三年力耕食不飽，一時不雨人相憂。
負薪代炭集市井，耳聾眼瞑垂白頭。
土風薄陋趨向狹，一金之子稱良謀。
百年人物可料數，里閭未見興公侯。
君不見廣成昔從空同居，猗玕亦云隠商餘。
千年兩士炯若日，希世之才安可誣。